**Moj prijatelj Hrk**

Naše osmogodišnje prijateljstvo iz osnovne škole preraslo je u onaj viši oblik druženja gdje ti takav prijatelj baš treba, u svim situacijama. Ne možeš bez njega. Za druženje, razgovor, šalu, izlaske, pomoć u poslu, političke teme…idemo kod Hrka, rekli smo nebrojeno puta. Za bilo kakvu vrstu posla ekipa je bila za čas organizirana. Razumio je dosta stvari bolje od nas jer je zbog rane očeve smrti morao i odrastati brže od nas. Bio je jedan od onih koji su u osnovnoj, lakšoj školi, imali slabije,  a u srednjoj - puno težoj - bolje ocjene.

Ljubavne probleme s curama u srednjoškolskom  razdoblju često smo si znali povjeravati. Išao sam jednog jutra na praksu kod strica oko 7 sati, a već oko pola četiri pokucao mi je na prozor i rekao:

– Daj otpri, ja bi malo spikal o njoj.

Prijateljstvo kod njega nije imalo granice ni pravila. Njegov narančasti Jugo 45 puno puta nas je odvezao na niti približno planirane lokacije. A posebno kad su cure bile u pitanju. Bijela košulja s podfrknutim rukavima, veliki sat, prsten i parfem. Posebno je bio ljut kad bi koji od nas predložio večeru prije izlaska.

 - Čovječe, potrošili bumo lovu, a i cuga nas bu manje primila - govorio je ozbiljno. Od kud nam onda hrabrost za komade! Kad bi nas naši roditelji u nečemu sputavali, bez sustezanja im je znao očitati bukvice.

 - Lako je vama bilo, krediti solidarnosti, nikakve brige, danas je nama sto puta teže…

Škola je završila, putevi prema zaposlenju, planovima i obavezama, sve više su nam se razilazili. Sama priprema za razlaz s bivšom državom bila je za njega veliki doživljaj. Dobro je bio upućen u svaku i najmanju stvar i jedva je čekao da se uključi u obranu svoje domovine. Nije mu bilo dovoljno sjediti u nekom skladištu, što si je sigurno mogao osigurati. Nije mogao zamisliti da se povijest mijenja bez njega. Iskreno, ni mi nismo vjerovali da to bez Hrka može proći.

Kad smo čuli za njegovo ranjavanje Zlatko Kovačić Keks, Vitomir Štuban i ja otišli smo u bolnicu  i vidjeli ga - tada to još nismo znali - posljednji put. Poginuti za domovinu u ratu, najveći je dar koji joj možeš dati. Svi mi koji smo odrastali s Tomislavom, znamo da je on dar domovini i svima nama dao svim srcem i svom dušom svojom.

Mladen Štuban

22. prosinca 2016.